इस्मा ने भी उपभोक्ता मामलों के मंत्रालय में खाद्य विभाग के सचिव को भेजे पत्र में कहा है कि अगर मिलों का बोझ कम करने के लिए समय पर उपाय नहीं किए गए तो मार्च, 2019 तक गन्ने का बकाया 400 अरब रुपये पर पहुंच सकता है। इस्मा ने दूसरे चरण के चीनी सुधारों को लागू करने को कहा है, जिनमें गन्ने की कीमतों को चीनी की कीमतों पर आधारित बनाना और गन्ने की कीमतें सरकार के तय करने पर रोक लगाना आदि शामिल हैं। ब्राजील जैसे प्रमुख उत्पादक देेशों में मौसम प्रतिकूल बनता जा रहा है, इसलिए दिसंबर तिमाही में कीमतें 15 से 20 फीसदी ऊंची रहने की संभावना है। आईसीई वायदा बाजार में पिछले कुछ दिनों के दौरान कीमतें पहले ही 9 फीसदी चढ़ चुकी हैं और ये 12 डॉलर प्रति पाउंड से ऊपर पहुंच गई हैं। विश्लेषकों का अनुमान है कि दिसंबर तिमाही में औसत कीमत 14.5 डॉलर रहेगी। उस समय भारत से निर्यात करना फायदेमंद हो जाएगा और देश में अति आपूर्ति की स्थिति खत्म होगी।